Document ID: 31995R0610

ΚΑΝΟΝΙΣΜΟΣ (ΕΚ) αριθ. 610/95 ΤΟΥ ΣΥΜΒΟΥΛΙΟΥ της 20ής Μαρτίου 1995 για την τροποποίηση των κανονισμών (ΕΟΚ) αριθ. 2735/90, (ΕΟΚ) αριθ. 2736/90 και (ΕΟΚ) αριθ. 2737/90 για την επιβολή οριστικού δασμού αντιντάμπινγκ στις εισαγωγές μεταλλευμάτων του βολφραμίου και των εμπλουτισμένων από αυτά, οξειδίου του βολφραμίου και βολφραμικού οξέος, καρβιδίου βολφραμίου και συντετηγμένου καρβιδίου βολφραμίου καταγωγής Λαϊκής Δημοκρατίας της Κίνας, και την οριστική είσπραξη των ποσών που είχαν κατατεθεί υπό μορφή προσωρινού δασμού αντιντάμπινγκ, που επιβλήθηκε με τον κανονισμό (ΕΚ) αριθ. 2286/94 της Επιτροπής
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 3283/94 του Συμβουλίου της 22ας Δεκεμβρίου 1994 για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (1), και ιδίως το άρθρο 8,
την πρόταση που υπέβαλε η Επιτροπή, μετά από διαβουλεύσεις, στο πλαίσιο της συμβουλευτικής επιτροπής,
Εκτιμώντας τα ακόλουθα:
Α. Προσωρινά μέτρα
(1) Μετά την ανάκληση από δύο κινέζους εξαγωγείς, China National Non-Ferrous Metals Import and Export Corporation (CNIEC) και China National Metals and Minerals Import and Export Corporation (Minmetals), των αναλήψεων υποχρεώσεων που είχαν γίνει αποδεκτές από τις αποφάσεις 90/478/ΕΟΚ (2), 90/479/ΕΟΚ (3) και 90/480/ΕΟΚ (4), η Επιτροπή με τον κανονισμό (ΕΚ) αριθ. 2286/94 (5), υπέβαλε προσωρινό δασμό αντιντάμπινγκ στις εισαγωγές στην Κοινότητα των προϊόντων που εξήχθησαν από τους δύο ενδιαφερόμενους κινέζους εξαγωγείς και καλύπτονταν προηγουμένως από τις αναλήψεις υποχρεώσεων, συγκεκριμένα δε των μεταλλευμάτων του βολφραμίου και των εμπλουτισμένων από αυτά που υπάγονται στον κωδικό ΣΟ 2611 00 00 (πρόσθετος κωδικός Taric: 8432), οξειδίου του βολφραμίου και βολφραμικού οξέος που υπάγονται στον κωδικό ΣΟ ex 2825 90 40 (κωδικοί Taric: 2825 90 40 * 10 7 2825 90 40 * 20 7 πρόσθετος κωδικός Taric: 8481) και καρβιδίου του βολφραμίου και συντετηγμένου καρβιδίου του βολφραμίου που υπάγονται στον κωδικό 2849 90 30 (πρόσθετος κωδικός Taric: 8478) καταγωγής Λαϊκής Δημοκρατίας της Κίνας. Με τον κανονισμό (ΕΚ) αριθ. 82/95 του Συμβουλίου (6), η ισχύς του προσωρινού δασμού αντιντάμπινγκ παρατάθηκε για περίοδο δύο μηνών.
Β. Οριστικός δασμός
(2) Στο άρθρο 8 παράγραφος 9 του κανονισμού (ΕΚ) αριθ. 3283/94 προβλέπεται ότι σε περίπτωση ανάκλησης μιας ανάληψης υποχρέωσης επιβάλλεται οριστικός δασμός με βάση τα πραγματικά περιστατικά που βεβαιώθηκαν στο πλαίσιο της έρευνας η οποία οδήγησε στην ανάληψη υποχρέωσης, υπό την προϋπόθεση ότι η έρευνα αυτή ολοκληρώθηκε με τη διατύπωση τελικού συμπεράσματος για το ντάμπινγκ και τη ζημία. Η έρευνα που οδήγησε στην αποδοχή των αναλήψεων υποχρεώσεων από τη CNIEC και τη Minmetals ολοκληρώθηκε με τη διατύπωση τελικού συμπεράσματος για το ντάμπινγκ και τη ζημία που προκλήθηκε, καθώς και με το συμπέρασμα ότι το συμφέρον της Κοινότητας απαιτεί να επιβληθούν μέτρα αντιντάμπινγκ (7). Αν δεν είχαν γίνει αποδεκτές οι αναλήψεις υποχρεώσεων που πρότειναν οι δύο αυτοί κινέζοι εξαγωγείς, θα είχαν επιβληθεί σ' αυτούς τα ακόλουθα ποσοστά δασμών αντιντάμπινγκ:
μεταλλεύματα του βολφραμίου και των εμπλουτισμένων από αυτά:
CNIEC: 37,0 %
Minmetals: 42,4 %
οξείδιο του βολφραμίου και βολφραμικό οξύ:
CNIEC: 35,0 %
Minmetals: 35,0 %
καρβίδιο του βολφραμίου και συντετηγμένο καρβίδιο βολφραμίου:
CNIEC: 33,0 %
Minmetals: 33,0 %.
Το Συμβούλιο θεωρεί ότι, λαμβανομένης υπόψη της ανάκλησης των αναλήψεως υποχρεώσεων, πρέπει να ανακληθεί η απαλλαγή των CNIEC και Minmetals από το δασμό αντιντάμπινγκ που εφαρμόζεται στις εισαγωγές των παραπάνω προϊόντων βολφραμίου καταγωγής Λαϊκής Δημοκρατίας της Κίνας, και να εφαρμοστούν οι παραπάνω δασμοί.
Γ. Είσπραξη του προσωρινού δασμού
(3) Η ανάκληση των αναλήψεων υποχρεώσεων που πρότειναν οι CNIEC και Minmetals αποτελεί απόφαση την οποία έλαβαν τα μέρη με τη βούλησή τους έχοντας πλήρη επίγνωση των συνεπειών που ενέχει κατά κανόνα αυτή. Αν ληφθεί υπόψη το γεγονός ότι οι εισαγωγές που καλύπτονταν από τον προσωρινό δασμό δεν ελέγχονται πλέον από τις αναλήψεις υποχρεώσεων, το Συμβούλιο κρίνει ότι είναι απαραίτητο να εισπραχθούν όλα τα ποσά που έχουν καταβληθεί ως εγγύηση υπό μορφή προσωρινού δασμού αντιντάμπινγκ,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο άρθρο 1 του κανονισμού (ΕΟΚ) αριθ. 2735/90, οι παράγραφοι 2 και 3 αντικαθίστανται από την ακόλουθη παράγραφο:
«2. Το ποσοστό του δασμού είναι 42,4 % της καθαρής τιμής ελεύθερο στα κοινοτικά σύνορα, πριν από τον εκτελωνισμό (πρόσθετος κωδικός Taric: 8433), με εξαίρεση τα μεταλλεύματα βολφραμίου και τα εμπλουτισμένα από αυτά, που εξάγονται από την εταιρεία China National Non-Ferrous Import and Export Corporation (CNIEC), για τα οποία ισχύει ποσοστό δασμού 37,0 % (πρόσθετος κωδικός Taric: 8432).»
Άρθρο 2
Στο άρθρο 1 του κανονισμού (ΕΟΚ) αριθ. 2736/90, η παράγραφος 3 διαγράφεται.
Άρθρο 3
Στο άρθρο 1 του κανονισμού (ΕΟΚ) αριθ. 2737/90, η παράγραφος 3 διαγράφεται.
Άρθρο 4
Εσπράττονται οριστικά όλα τα ποσά που έχουν καταβληθεί ως εγγύηση υπό μορφή προσωρινού δασμού αντιντάμπινγκ, δυνάμει του κανονισμού (ΕΚ) αριθ. 2286/94.
Άρθρο 5
Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 20 Μαρτίου 1995.

Labels: 4
1
14
3
18